和陸子履魚膠亦名阿膠可以羽箭又宜婦人貼花鈿
作者：劉攽
朝代：宋

paragraphs: 漢家金繒撫絕域，遠夷畏威亦懷德。
南琛北珍不自惜，譯官賈人多未識。
此膠出從遼水魚，居人釣魚取專車。
秋風時節候可折，白羽鋪綴隨呵噓。
赤車使者來穹廬，並鞶玉玦通函書。
黄河之清那可竢，美人紅袖應時須。
丈夫辛勤萬里外，少婦深閨苦凝待。
京兆眉憮傳長安，翠鈿彩飾令人愛。
鳳凰得髓麟取角，將來續弦弦不覺。
更嗟珍物空傳名，欲倩張騫問方朔。